	Тримата имаха обикновените проблеми с бабуини, кучета и други хищници. Към тях се добави и някаква огромна птица, която никога преди не бяха виждали. Размахът на крилата й достигаше петдесет стъпки, макар тялото й да бе относително малко. Главата й бе аленочервена, очите студеножълти, клюнът зелен, дълъг, крив и остър. Крилете и тялото бяха синкави, а късите здрави крака с остри нокти — оранжеви. Птицата се спускаше от небето малко след стъмване, нанасяше удара си и отнасяше жертвата. Слабата гравитация би й позволила да вдигне дори човешко тяло. На два пъти Анана едва се спаси от подобни атаки. Веднъж се хвърли, без да мисли, на земята в мига, в който Кикаха бе изкрещял предупреждението си, иначе щеше да бъде отнесена.